Document ID: 32002D0028

Komission päätös,
tehty 11 päivänä tammikuuta 2002,
sellaisten kolmansien maiden luettelosta, joista kalastustuotteiden tuonti ihmisravinnoksi on sallittua, tehdyn päätöksen 97/296/EY muuttamisesta Slovenian, Kroatian, Gabonin, Turkin ja Armenian osalta
(tiedoksiannettu numerolla K(2002) 14/5)
(ETA:n kannalta merkityksellinen teksti)
(2002/28/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sellaisten kolmannen maan laitosten väliaikaisten luetteloiden laatimista siirtymäkauden ajaksi koskevista yksityiskohtaisista säännöistä, joista jäsenvaltioilla on lupa tuoda tiettyjä eläintuotteita, kalastustuotteita ja eläviä simpukoita 22 päivänä kesäkuuta 1995 tehdyn neuvoston päätöksen 95/408/EY(1), sellaisena kuin se on muutettuna päätöksellä 2001/4/EY(2), ja erityisesti sen 2 artiklan 2 ja 3 kohdan,
sekä katsoo seuraavaa:
(1) Komission päätöksessä 97/296/EY(3), sellaisena kuin se on viimeksi muutettuna päätöksellä 2001/635/EY(4), luetellaan maat ja alueet, joista kalastustuotteiden tuonti ihmisravinnoksi on sallittua. Liitteessä olevassa I osassa luetellaan neuvoston direktiivin 91/493/ETY(5) mukaisen erityispäätöksen soveltamisalaan ja II osassa päätöksen 95/408/EY 2 artiklan 2 kohdan soveltamisalaan kuuluvat maat ja alueet.
(2) Komission päätöksissä 2002/24/EY(6), 2002/25/EY(7), 2002/26/EY(8) ja 2002/27/EY(9) vahvistetaan erityiset tuontia koskevat edellytykset Sloveniasta, Kroatiasta, Gabonista ja Turkista peräisin oleville kalastus- ja vesiviljelytuotteille. Tämän vuoksi mainitut maat olisi lisättävä liitteessä olevaan I osaan.
(3) Armenian tasavalta on toimittanut tiedot, joiden mukaan se täyttää vastaavat edellytykset ja pystyy varmistamaan, että sen yhteisöön viemät kalastustuotteet täyttävät direktiivissä 91/493/ETY säädetyt terveyttä koskevat vaatimukset, ja siksi olisi tarpeen muuttaa edellä mainittua luetteloa kyseisen maan lisäämiseksi luettelossa olevaan II osaan. Tämän maan toimivaltaisilta viranomaisilta saatujen tietojen ja takeiden perusteella olisi kuitenkin tarpeen rajata sallittujen kalastustuotteiden tuonti tästä maasta ainoastaan suoraan ihmisravinnoksi tarkoitettuihin eläviin rapuihin (Astacus leptodactylus).
(4) Tarvittavan siirtymäkauden tarjoamiseksi päätökset 2002/24/EY, 2002/25/EY, 2002/26/EY ja 2002/27/EY tulevat voimaan 60 päivän kuluttua päivästä, jona ne on julkaistu Euroopan yhteisöjen virallisessa lehdessä ja tämän päätöksen täytäntöönpanoon on tarpeen soveltaa samaa määräaikaa. Koska kalastustuotteiden tuonti Armenian tasavallasta sallitaan kuitenkin ensimmäistä kertaa tällä päätöksellä, jolloin tällaiseen siirtymäkauteen ei ole tarvetta, tuonti tästä maasta voidaan sallia välittömästi.
(5) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 97/296/EY liite tämän päätöksen liitteellä.
2 artikla
1. Tätä päätöstä sovelletaan kuudennestakymmenennestä päivästä sen jälkeen, kun se on julkaistu Euroopan yhteisöjen virallisessa lehdessä.
2. Edellä 1 kohdasta poiketen jäsenvaltiot voivat sallia kalastustuotteiden tuonnin Armenian tasavallasta siitä päivästä alkaen, jona tämä päätös julkaistaan Euroopan yhteisöjen virallisessa lehdessä.
3 artikla
Tämä päätös on osoitettu kaikille jäsenvaltioille.
Tehty Brysselissä 11 päivänä tammikuuta 2002.

Labels: 0
3
5
6